Hei, denne artikkelen er over ett år gammel og kan inneholde utdatert informasjon

(Dagbladet): Kambodsjansk politi navngir en norsk mann bosatt i Oslo som en av ti pågrepne utlendinger i en sak med anklager om det politiet kaller «pornografisk dansing».

I en uttalelse fra kambodsjansk politi publisert lørdag navngis nordmannen, fem briter, to kanadiere, en newzealender og en nederlender som de pågrepne.

Kambodsjansk politi har også sluppet bilder av det som skal være de ti pågrepne utlendingene. De ti ble pågrepet under en razzia mot en fest i en villa i Siem Reap i Kambodsja.

- En fin gutt

Politiet mener det i villaen foregår arrangementer som «Pub Crawl» og «Let's Get Wet».

- Den ble leid av utenlandske turister som reiste dit for å drikke og ta del i «sexy pornografisk dans», heter det i en politirapport, ifølge avisa Khmer Times.

Politiet hevder arrangørene krever at kunder betaler mellom 10 og 15 dollar for hver gang.

FESTBILDE: Dette bildet, som skal være fra festen, ble sluppet av politiet i Kambodsja. Vis mer

Nordmannen (22) har vært på en lengre tur i Sørøst-Asia som backpacker opplyser hans mor til Dagbladet.

- Han er en fin gutt. Det som framstår som anklagene høres ut som noe som kan ha skjedd hvem som helst. Han har jobbet, tjent opp penger og reist på tur dit. Helt vanlig, sier hun.

UD undersøker

Ifølge henne kom sønnen til Kambodsja i slutten av november. Før det skal han ha vært et par uker i Thailand.

- Jeg tenker jo nå at han må komme hjem. Jeg håper de nå får hjelp og at UD kan bidra med å få ham hjem. Dette er jo en fortvilet situasjon, sier mora til Dagbladet.

- Utenrikstjenesten er gjort kjent med at en norsk borger skal være arrestert i Kambodsja, og arbeider med å få klarhet i saken, sier pressetalsperson i Utenriksdepartementet, Kristin Enstad til Dagbladet.

Hun sier videre de ikke kan kommentere den pågående konsulærsaken ytterligere.

Duong Tavry, leder for avsnittet mot menneskehandel og for beskyttelse av mindreårige sier at noen av de pågrepne er fremmedarbeidere og at enkelte er turister som har vært i landet i flere måneder.

- Vi slo til mot dem fordi de har begått aktiviteter som er mot vår kultur, sier hun til AFP.

​Nyhetsbyrået beskriver anklagene mot utlendingene som å «synge og danse pornografisk».

Forhørte 87 festdeltakere

Britisk UD opplyste i går kveld at de assisterer fem britiske menn pågrepet i Kambodsja.

Politistyrker fra avsnitt for menneskehandel og innvandringspoliti skal ha slått til mot festen i kommunen Dangkum i Siem Reap på torsdag.

Ifølge avisa Khmer Times skal hele 87 utlendinger ha blitt tatt med til forhør på politistasjonen - ifølge avisa for å «utdanne» dem.

Politiet har sluppet det som skal være bilder fra festen. Bildene viser flere påkledde personer på gulvet i posisjoner som kan minne om sexsimulering.

- Kastet opp i sjokk

Det britiske nyhetsbyrået Press Association har snakket med en av de innsatte, som overfor avisa bekrefter identiteten på de ti pågrepne kambodsjansk politi kom med.

Ifølge han er det imidlertid ingen av personene fra festbildene blant de pågrepne.

Han forteller også at utlendingene har fått en advokat og at de skal i retten i dag, søndag. Ifølge den innsatte forklarte advokaten at utlendingene kunne risikere opp mot et år i fengsel og at de kan være fengslet i et halvt år i påvente av en rettssak om saken havner i domstolen.

Mannen forteller at politiet kom rundt klokka 16.00 på ettermiddagen lokal tid torsdag og begynte å hente ut festdeltakere.

- Det var veldig forvirrende. Alle var forvirret. De slo til og samlet oss alle sammen. Det var rundt 80 - 100 personer på festen og noen av dem var turister. Det var rundt 30 politifolk, forteller han.

Han sier videre at de ikke forsto hvorfor de ble arrestert, og at en av mennene kastet opp i sjokk. De pågrepne er mellom 19 og 35 år gamle.

- Vi er uskyldige

Ifølge den innsatte har de en teori om at pågripelsen er en del av kambodsjansk politis kampanje mot turister og fremmedarbeidere som bruker bikini i offentligheten og deltar på pubrunder i Siem Reap. Siem Reap er et svært populært turistmål og ligger like i nærheten av det kjente tempelet Angkor Vat.

De siste åra har myndighetene slått ned på besøkende som som legger ut lettkledde bilder i nærheten av templer.

- Vi er uskyldige. Vi vet ikke hvorfor vi er pågrepet. Vi får forskjellige historier fra forskjellige folk.

Ifølge den pågrepne mannen har de sovet på gulvet i en politistasjon i tre dager, og understreker at de er blitt godt behandlet og at de blant annet skal ha fått pizza av en av betjentene.

Ifølge Khmer Times skal flere brukte kondomer ha blitt funnet under politiets razzia.

Av de 87 som først ble pågrepet, var 77 av dem turister. ​

Det er avsnittet for bekjempelse av menneskehandel og avsnittet for beskyttelse av mindreårige som nå etterforsker saken.

​